מסכת בבא מציעא דף סא עמוד ב

אמר ליה רב יימר לרב אשי: לאו דכתב רחמנא במשקלות למה לי? - אמר ליה: לטומן משקלותיו במלח. - היינו גזל מעליא הוא! - לעבור עליו משעת עשייה. תנו רבנן: לא תעשו עול במשפט במדה במשקל ובמשורה. במדה - זו מדידת קרקע, שלא ימדוד לאחד בימות החמה ולאחד בימות הגשמים. במשקל - שלא יטמין משקלותיו במלח, ובמשורה - שלא ירתיח. והלא דברים קל וחומר: ומה משורה, שהיא אחד משלשים וששה בלוג, הקפידה עליו תורה - קל וחומר להין, וחצי הין, ושלישית ההין, ורביעית ההין, ולוג, וחצי לוג, ורביעית הלוג.

1. **הטמנה במלח**

כתב הרשב"א: "פרש"י ז"ל שהמלח מכביד את המשקולת, ולפי פירושו הזהיר הכתוב כאן **ללוקח** כשישקול לעצמו לא יטמין משקלותיו במלח, ואינו מחוור, דפשטיה דקרא למוכר הוא דמזהר. אלא נראין דברי ר"ת דפירש שהמלח שואב כח המשקולת ומקילן, והכי איתא בתוספתא דתניא: לא יטמין משקלותיו במלח שהמלח שואב את המדה". הרמב"ם מנמק בדומה לרבינו תם: שמטרת הטמינה היא "כדי שיפחתו[[1]](#footnote-1)". הרמ"ה[[2]](#footnote-2) כותב בדומה לרש"י, שהמלח גורם למשקלות להחליד ולהוסיף משקל. "הבית יוסף מביא את שני הפירושים, ובשולחן ערוך[[3]](#footnote-3) .. סותם את דבריו, מפני ששני הפירושים נכונים להלכה, ונחלקו רק בפירוש הברייתא[[4]](#footnote-4)".

1. **פחות משווה פרוטה**

כתבו בעלי התוספות: "ובמשורה שלא ירתיח[[5]](#footnote-5) - וא"ת פשיטא דגזל גמור הוא, תיפוק ליה משום לא תגזול! וי"ל דאתא קרא להתחייב משעת הרתחה ואף על פי שעדיין לא מדד. וכי האי גוונא אמרינן בריש איזהו נשך (ב"מ דף סא:) דלאו דכתיב במשקלות ל"ל? לטומן משקלותיו במלח. האי גזילה מעלייתא היא? לעבור עליו **משעת עשייה**[[6]](#footnote-6)". לפי זה האיסור קיים גם טרם שנגרם נזק ממוני אפילו בפרוטה. כתב בשיעורי ר' דוד[[7]](#footnote-7) :

1. החינוך (מ' רנ"ח) כתב דלאו דמדות ומשקלות עובר אף על פחות משוה פרוטה.
2. והמנ"ח שם (סק"ב) הקשה עליו, דא"כ מאי פריך הגמ' הכא: 'לאו במשקלות למה לי? לילף מגזל ומהנהו', הא גזל וריבית אינו עובר אלא בשוה פרוטה, ושפיר איצטריך קרא במשקלות לחדש דעובר אף בפחות משו"פ.
3. והביא דכן הרי כתבו התוס' בכתובות (דף מו א) להוכיח דריבית אינו בפחות משו"פ, מהא דמקשה הגמ' לעיל (ע"א) 'לאו בריבית למה לי', ואי ריבית הוי אף בפחות משו"פ, הא שפיר איצטריך לפחות משו"פ, ומוכח דליכא ריבית בפחות מפרוטה. וא"כ הרי כמו כן יש להוכיח נמי גבי משקלות דליכא לאו בפחות משו"פ.
4. ונראה ליישב, דכל מה שכתב החינוך דלאו דמשקלות הוי אף בפחות משו"פ, היינו רק **אחר מסקנת הגמ',** דמשני דאיצטריך קרא לטומן משקלותיו במלח לעבור עליו **משעת עשיה.** דמזה מוכח דלאו דמשקלות אינו מחמת גזילת הממון, דא"כ אמאי יעבור בשעת עשיה דהא עדיין לא גזל. אלא מוכרח דהאיסור הוי מה דעושה משקל שקר, וא"כ בזה אין שום חילוק בין פרוטה לפחות משו"פ, [דדוקא לגבי ממונות פחות מש"פ לאו ממון הוא, אבל לגבי אי הוי משקל שקר ודאי אין חילוק] ולכן כתב דהלאו הוי אף בפחות משו"פ.

ואה"נ ד**לפי הס"ד** בגמ' דמקשה ל'או דמשקלות ל"ל?', הוה סבר דלאו דמשקלות הוי האיסור מחמת הגזילה כמו כל גזל, ולפי"ז ודאי **דהוי האיסור רק בפרוטה**, דפחות מפרוטה לאו ממון הוא, ולכן פריך שפיר לאו דמשקלות למה לי"..

מב) בטעמא דאין לוקה בפחות משו"פ, [דהא לא ניתן לתשלומין]

והנה המנ"ח שם הקשה עוד על החינוך דא"כ [דלאו דמשקלות הוי אף בפחות משו"פ] אמאי אין לוקין על לאו זה אם שיקר בפחות משו"פ, דהא לא ניתן לתשלומין, דפחות משו"פ לאו ממון הוא.

וא"כ כמו חובל בחבירו בפחות משו"פ דלוקין כיון דאינו משלם, ה"נ יהא חייב מלקות ע"ז, אלא ודאי שוה לגזל דדוקא שו"פ בעינן[[8]](#footnote-8)".

ובאבן - האזל (פ"ז מהל' גניבה ה"א) כתב ליישב קושית המנ"ח, דבמשקלות אף בפחות משו"פ נמי **חשיב ניתן לתשלומין**, ומשום דעיקר האיסור דמשקלות הוא בשעה שמודד או ששוקל, ואז הרי לא עשה עדיין שום מעשה גזילה, דהא עדיין לא נגמר המקח עד שיתן המקח ויקח המעות, וא"כ הרי בשעת המדידה עדיין יכול הוא להוסיף למדה, ובלוקח יכול להוסיף מעות, ולכן שפיר חשיב ניתן לתשלומין אף בפחות משו"פ... לאו הניתן לתשלומין.. הוי כמו לאו הניתן לאזהרת מיתת ב"ד דאין לוקין עליו, משום דהלאו ניתן לאזהרת מיתה ולא ללקות עליו, וכמו כן לאו הניתן לתשלומין, לא הוי לאו ללקות עליו. והוכיח כן מלשון הרמב"ם (פי"ח מסנהדרין ה"ב) שכתב וכל לאו שניתן לאזהרת מיתת ב"ד אין לוקין עליו, וכל לאו שניתן לתשלומין כגון לא תגנוב ולא תגזול אין לוקין עליו.. הרי מוכח בדבריו דדוקא בלאו הניתק לעשה תלוי בקיימו לעשה.. אבל בלאו הניתן לתשלומין אינו תלוי כלל בקיום התשלומין, דבכל גווני לא לקי כיון דעיקר הלאו ניתן לתשלומין ולא למלקות.. עיקר הלאו דמשקלות הוי משום היזק ממון וכל מה דפטור ממלקות אינו משום כדי רשעתו, דהא באמת הוי רק רשעה אחת, אלא דפטור ממלקות רק משום דהוי לאו הניתן לתשלומין, א"כ אפי' היכא דליכא תשלומין בפועל כגון בפחות משו"פ, נמי אינו לוקה, דעכ"פ עיקר הלאו בא לתשלומין".

לעומת זאת בחשוקי חמד הביא את דברי הנצי"ב:

"לא תעשו עול במשפט במדה במשקל ובמשורה (ויקרא יט לה). וכתב שם הנצי"ב דמשונה עוול זה משאר עוולות שבתורה, דכל עול אינו אסור אלא באופן שאין הנעשק מתרצה לאותו עוול, משא"כ עוול דמדות ומשקולות דאפילו המתאנה אינו מקפיד אסור, עכ"ל. ולדבריו אין כל דרך לקנות בחנות בלי להחטיאו, כי **אפילו ימחול לו**, לא מהני והוא עונו ישא על ראשו".

משמע שאיסור המשקלות המוטעים עצמי, בלי קשר לתשלומים.

**ג. הסוגיה על פי הרב גוסטמן**

1. גם הרב גוסטמן סבור, שלפי מסקנת הגמרא ניתן לומר שהחלפנו את ההבנה באיסור משקלות, מהגדרה של גזל שמחסר ממון בה אין לחייב על פחות מפרוטה, ללאו מיוחד המחייב בכל שיעור. לדעתו החינוך הלך בדרכו של הרמב"ם: "אין טומנין את המשקלות במלח כדי שיפחתו, ולא ירתיח במדת הלח בעת שמודד, **ואפילו היתה המדה קטנה ביותר**, שהרי התורה הקפידה על המדות בכל שהוא שנ' ובמשורה והיא מדה קטנה אחד משלשה ושלשים בלוג[[9]](#footnote-9)". מקור להתבוננות זו הביא ספר החינוך מתורת כהנים: "המשפט השנוי כאן, הוא המדה והמשקל והמשורה.. הזכיר הכתוב בכאן משפט, שהמודד נקרא **דיין**, ואם שקר במדה הרי הוא כמקלקל את הדין".

"הרי דמה שאומר על מדה קטנה שהיא גדולה, הוא **פוסק בזה דין** עול, שבאמת היא מידה קטנה והוא פוסק שזה מדה גדולה. ואיזה שייכות שיעור פרוטה לכאן... והסמ"ג[[10]](#footnote-10) סובר, דנהי דמשקלות מטעם דיין, ומהאי טעמא עובר משעת עשייה, וכן במרתיח עובר משעת הרתחה.. אפילו הכי לעניין שיעור – דין ממון נאמר בו, ואינו עובר אלא בפרוטה, ואולי גם זהו מהלכה למשה מסיני הנאמר בשיעורים[[11]](#footnote-11)".

**ד.ימות החמה וימות הגשמים**  כתב הרשב"א: "פרש"י ז"ל שחבל המדה מתייבש בימות החמה ומתקצר ובימות הגשמים מתלחלח ומתארך, ולדבריו דוקא במודד בחבל, וא"כ הו"ל למימר שלא ימדוד **בחבל** לזה בימות החמה ולזה בימות הגשמים, ושמא מפני שדרך הראשונים למדוד בחבל. ור"ח ז"ל פי' שהקרקע מתבקע ומרחיב בשרב ומתקצר בימות הגשמים, ודבר של תימה הוא".

רש"י מסביר, שהאיסור מופנה למודד:

"אחין הבאין לחלוק את השדה לא ימדוד המודד לאחד בימות החמה ולאחד בימות הגשמים באותו החבל". "וכוונתו, דאי אאחד מן האחים – תיפוק ליה מטעם גזל. והכא לא שייך לעבור משעת עשייה, דהוא אינו עושה כלום, אלא שכך דרכו של חבל[[12]](#footnote-12)". אולם הריטב"א כתב:

"ומלאו דגזל לא אתי. כיון דממילא אתי המיעוט ואותו הריוח. וגבי מרתיח נמי איתי' להאי טעמא. הואיל ודבר מועט הוא אימא לא קפדי בהו אינשי. קמ"ל דגזל הוא וקפדי בהו אינשי[[13]](#footnote-13)".

כיוון שלדעת הריטב"א עקרונית שייך כאן גזל, נראה שהוא מפרש שהאזהרה מכוונת כלפי אחד מאחים, המחלק ביניהם את הירושה. לפי זה היינו מצפים שהגמרא תתנסח: 'לאחד בימות החמה, **ולעצמו** בימות הגשמים'. נראה שהריטב"א גרס: '**לאחת** בימות החמה ולאחת בימות הגשמים', ומדובר על החלקה.

"והנה לרש"י דקאי אמודד, י"ל דיעבור גם על פחות משווה פרוטה.. דהמודד נקרא דיין. אבל לריטב"א דקאי אאחד מן האחים ומעם גזל – שיעורו בפרוטה[[14]](#footnote-14)". מסכם הרב גוסטמן[[15]](#footnote-15):

"א. שיטת חינוך טור ורמב"ם, דבין במשקל חסר בין במרתיח, עובר משעת עשייה והרתחה, ושיעורו בכלשהו. ב.שיטת הסמ"ג, דנהי דעובר משעת עשייה והרתחה, מגין דיין ועוול במשפט, אפילו הכי שיעורו בפרוטה. ג. שיטת ריטב"א דבמשקל חסר עובר משעת עשייה ושיעורו בכל שהוא, אבל במרתיח אינו עובר משעת הרתחה ושיעורו בפרוטה[[16]](#footnote-16)".

 **ה. מרתיח**

כמה הצעות בהבנת איסור מרתיח:

"מצאתי בשטה בשם רבינו תם שלא ירתיח- פירוש שלא יחמם וימכור בלח אלא ימכרנו צונן לפי שכשהוא חם הוא מוסיף במדה[[17]](#footnote-17)".

"כשמודד השמן או היין לא יערה בכח במדה, מפני שנעשו המשקין כמרתיחין, ותתראה עכשיו המדה מלאה, ולאחר שינוחו המשקין פוחתת המדה[[18]](#footnote-18)".

מבאר המהר"ל: "וא"ת פשיטא, גזל מעליא הוא? ויראה דהוה אמינא כיון שהוא עושה כדרכו ובני אדם קוראים שהמידה מלאה, קמ"ל דלא אמרינן כך. וכך כאשר מודד לאחד בימות החמה ולאחד בימות הגשמים, הוה אמינא כיון שהוא מודד לזה בימות החמה והחבל דרכו שיהיה כך, וכן לשני בימות הגשמים ודרך החבל להיות כך הוה אמינא דשרי, קמ"ל".

1. רמב"ם הלכות גניבה פרק ח הלכה ז. [↑](#footnote-ref-1)
2. סימן קמא [↑](#footnote-ref-2)
3. חושן משפט סימן רלא סעיף יא. [↑](#footnote-ref-3)
4. בירור הלכה למסכת בבא בתרא, דף פט עמוד ב ציון י. [↑](#footnote-ref-4)
5. "בשם רבינו תם, שלא ירתיח- פירוש שלא יחמם וימכור בלח אלא ימכרנו צונן. לפי שכשהוא חם הוא מוסיף במדה" (שיטה מקובצת). [↑](#footnote-ref-5)
6. מסכת בבא בתרא דף פט עמוד ב. [↑](#footnote-ref-6)
7. אות מא. [↑](#footnote-ref-7)
8. [א"ה, לכאורה לפמש"נ (ס"ק הקודם) צ"ב, מ"ט קשה רק בשיקר בפחות משו"פ, דהא אפי' בשיקר ביותר משו"פ נמי קשה מ"ט לא ילקה, דלפמש"נ הרי הלאו אינו הגזילה, רק מה ששיקר במשקל ומה שייך בזה ניתן לתשלומין, וצ"ת]. [↑](#footnote-ref-8)
9. רמב"ם הלכות גניבה פרק ח הלכה ז. [↑](#footnote-ref-9)
10. ל"ת קנב. מובא במנחת חינוך [↑](#footnote-ref-10)
11. הרב גוסטמן , קונטרסי שיעורים שיעור כה סוף אות א. [↑](#footnote-ref-11)
12. הרב גוסטמן , שם אות ג. [↑](#footnote-ref-12)
13. מובא בביאור על ספר המצוות לרס"ג (הרב פערלא) לאוין ל"ת פז. [↑](#footnote-ref-13)
14. הרב גוסטמן שם. [↑](#footnote-ref-14)
15. סוף אות ב. [↑](#footnote-ref-15)
16. גם לדעה זו, "חצי שיעור אסור מה"ת" (על פי מנחת חינוך מצוה רנח). [↑](#footnote-ref-16)
17. שיטה מקובצת. [↑](#footnote-ref-17)
18. ר' ברוך הספרדי (בשיטת הקדמונים). [↑](#footnote-ref-18)